Αντώνης Φώτσης

Ευρώπη (1996-2000)

Ο Φώτσης ξεκίνησε την επαγγελματική του καριέρα το 1996 στο Ελληνικό Πρωτάθλημα, στον Ηλυσιακό. Γρήγορα απέκτησε τη φήμη του ταλαντούχου νεαρού παίκτη. Το 1997, μεταγράφηκε στον Παναθηναϊκό, στην ηλικία τον 16 χρόνων. Είναι σημαντικό στοιχείο ότι ξεκίνησε την καριέρα του ως πόιντ γκαρντ και αργότερα έγινε σμολ φόργουορντ για να καταλήξει σε πάουερ φόργουορντ. Εξαιτίας των αρχικών στατιστικών του ως γκαρντ, αναγνωρίστηκε αργότερα σαν ένας από τους καλύτερους πάουερ φόργουορντ της Ευρώπης, όσον αφορά στην τεχνική του. Ενώ έγινε ο πιο νέος κυρίαρχος στην Ελλάδα εκείνη την εποχή και συμμετείχε δύο φορές στην Παγκόσμια Ομάδα (1998, 1999). Είχε λίγο χρόνο συμμετοχής στα δύο πρώτα χρόνια με τον Παναθηναϊκό, αλλά κατάφερε να γίνει ένας από τους παίκτες-κλειδιά της ομάδας κατά τη διάρκεια της σεζόν 1999-00. Με τον Παναθηναϊκό, κέρδισε την Ευρωλίγκα  στην ηλικία των 19 ετών το 2000 στο Final-4 της Θεσσαλονίκης, έχοντας κάποια ποιοτικά λεπτά στον τελικό (11 πόντους, 5 ριμπάουντ). Μετά τον τελικό ο προπονητής του Παναθηναϊκού, Ζέλιμιρ Ομπράντοβιτς δήλωσε για τον Φώτση:'' Ο Φώτσης είναι το μεγαλύτερο ταλέντο του ευρωπαϊκού μπάσκετ. Περιμένω τα επόμενα χρόνια να κάνει φοβερά πράγματα και να παίξει εκπληκτικό μπάσκετ.''Ένα χρόνο αργότερα, έγινε βασικός παίκτης της ομάδας, που έφτασε μέχρι τον τελικό της Suproleague, στο Παρίσι, αλλά ηττήθηκε από την Μακάμπι Τελ Αβίβ. Το 2001 κερδίζει τον τίτλο του Καλύτερου νέου παίκτη στο Ελληνικό πρωτάθλημα.

NBA (πρώτος Έλληνας, 2001-2002)

Ο Φώτσης επιλέχθηκε από τους Vancouver Grizzlies (η ομάδα πήγε στο Μέμφις μετά την επιλογή), στο δεύτερο γύρο της επιλογής (νούμερο 48 του ντραφτ) του NBA, το 2001. Έτσι έγινε ο πρώτος Έλληνας παίκτης που αγωνίστηκε ποτέ στο NBA. Στη μοναδική του σεζόν στο NBA, εμφανίστηκε σε 28 παιχνίδια για τους Grizzlies τη σεζόν 2001-02, με μέσο όρο 3.9 πόντους και 2.2 ριμπάουντ, σε κάθε παιχνίδι. Σκόραρε το προσωπικό του ρεκόρ, με 21 πόντους, ενάντια στο Orlando Magic, στις 19/1/2002.

Παναθηναϊκός

Ο Φώτσης επέστρεψε στον Παναθηναϊκό για τη σεζόν 2002-03 και έγινε ένας από τους κορυφαίους της ομάδας με μέσο όρο 14.5 πόντους και 5.5 ριμπάουντ, σε κάθε παιχνίδι στην Ευρωλίγκα. Με τον Παναθηναϊκό κέρδισε το Κύπελλο Ελλάδος κόντρα στον Άρη, με τον Φώτση να έχει 9 πόντους και το Ελληνικό Πρωτάθλημα. κόντρα στην ΑΕΚ με 3-1 στους τελικούς.

Ρεάλ Μαδρίτης

Το 2003 μετακινήθηκε στο Ισπανικό Πρωτάθλημα ACB, στη Ρεάλ Μαδρίτης. Στη Ρεάλ Μαδρίτης, ήταν ένας από τους παίκτες-κλειδιά της ομάδας, η οποία έφτασε στο τελικό του Πρωταθλήματος του Γιούροκαπ (ηττήθηκε από την Χάποελ Ιερουσαλήμ 83-72), και κέρδισε το Ισπανικό Πρωτάθλημα το 2005 κόντρα στην Σάσκι Μπασκόνια. Τη πρώτη χρονιά είχε 12,7 πόντους μ.ο στο πρωτάθλημα και 14,4 πόντους στα πλεϊ οφς. Τη δεύτερη χρονιά είχε μέσο όρο 7.2 πόντους και 3.5 ριμπάουντ, σε 16 αγώνες στην Ευρωλίγκα.

Ντιναμό Μόσχας

Το 2005, μεταφέρθηκε στη στη Ρωσική Σούπερλίγκα με τη Ντιναμό Μόσχας.Στη Ντιναμό, ο Φώτσης ήταν ένας από τους δύο κορυφαίους παίκτες της ομάδας, μαζί με τον Έλληνα συμπαίκτη και φίλο του Λάζαρο Παπαδόπουλο. Ο Φώτσης κέρδισε το Γιούροκαπ το 2006 με τη Ντιναμό κόντρα στον Άρη με 73-60. Ένα χρόνο αργότερα έφτασε στους προημιτελικούς της Ευρωλίγκα, όπου έχασε από τον μετέπειτα πρωταθλητή Ευρώπης, Παναθηναίκό στη σειρά με 2-0. Στις 21/3/2007, στον αγώνα με την Benetton Treviso, για την δεύτερη θέση στις 16 κορυφαίες ομάδες και μία θέση στους προημιτελικούς, ο Φώτσης είχε 22 πόντους και 24 ριμπάουντ (ρεκόρ της Ευρωλίγκα), για να βοηθήσει τη Ντιναμό να κερδίσει με τελικό σκορ 68-65.

Παναθηναϊκός

Το 2008, επέστρεψε στον Παναθηναϊκό, έχοντας απορρίψει την πρόταση του Ολυμπιακού. Ήταν η δεύτερη επιστροφή του στον σύλλογο με τον οποίο κατέκτησαν την Τριπλή Κορόνα τη σεζόν 2008-09. Η τότε ομάδα του Παναθηναϊκού, θεωρείται μια από τις κορυφαίες που πάτησαν τα ευρωπαϊκά παρκέ, στην ιστορία. Ο Φώτσης ήταν παίκτης-κλειδί εξαιτίας της καλής άμυνας του, τα καρφώματα του και το μακρινό του σουτ. Έπαιξε επίσης περισσότερα λεπτά από τους συμπαίκτες του στο Final- 4 της Ευρωλίγκα, στο Βερολίνο. Τη σεζόν 2009-10, ο Παναθηναϊκός κέρδισε ξανά το Ελληνικό Πρωτάθλημα, κόντρα στον Ολυμπιακό με 3-1. Την ίδια σεζόν, ο Φώτσης ονομάστηκε Πολυτιμότερος Παίκτης του Ελληνικού Πρωταθλήματος για το μήνα Απρίλιο.  Έπαιξε περισσότερα λεπτά από τους συμπαίκτες του στη Ευρωλιγκα, εκείνη τη σεζόν, δείχνοντας τις αμυντικές του ικανότητες. Τη σεζόν 2010-2011, ο Φώτσης ήταν μαζί με τον συμπαίκτη του Νικ Καλάθη, οι πρωταγωνιστές στον ημιτελικό της Ευρωλίγκα, με νίκη επί της Σιένα 977-69) και πρόκριση στο τελικό της διοργάνωσης.  Προηγουμένως ο Φώτσης κατάφερε να βγει καλύτερος παίκτης της εβδομάδας στη νίκη της ομάδας επί της Κάχα Λαμποράλ, ενώ στον αγώνα με τη Ζαλγκίρις, ήταν ο πρώτος σκόρερ και πρώτος ριμπάουντερ της αναμέτρησης. Επίσης κατάφερε να είναι τρίτος σε λεπτά συμμετοχής στην Ευρωλίγκα για τον ΠΑΟ και πρώτος σε λεπτά για τα πλεϊ οφς. Εκείνη την χρονιά ο Παναθηναϊκός κατακτά και το  Ελληνικό Πρωτάθλημα ξανά κόντρα στον Ολυμπιακό με 3-1.Στον πέμπτο τελικό του πρωταθλήματος ο Φώτσης πήρε την ομάδα από το χέρι, μετά τον τραυματισμό του Δημήτρη Διαμαντίδη και με 6/6 τρίποντα,1/1 δίποντα, 2/2 βολές και 0 λάθη, ήταν ο καταλύτης για να κερδίσει η ομάδα του τον τίτλο με 101-94.

Ολύμπια Μιλάνο

Τον Ιούλιο του 2011, υπέγραψε με την Armani Jeans Milano για το Ιταλικό Πρωτάθλημα, η οποία που πρόσφερε περίπου 1,5  εκ. ευρώ ετησίως, για δύο χρόνια. Στη πρώτη του χρονιά στο ιταλικό πρωτάθλημα, ο Φώτσης πραγματοποίησε πολύ καλές εμφανίσεις που είχαν ως αποτέλεσμα, να ψηφιστεί στο ιταλικό All Star Game, με την ομάδα των ξένων και την αναγνωριστεί ως ένας από τους κορυφαίους παίκτες του πρωταθλήματος μαζί με το συμπαίκτη του στην Εθνική ομάδα Γιάννη Μπουρούση.

Παναθηναϊκός

Στις 2 Ιουλίου του 2013 επέστρεψε για τρίτη φορά στον Παναθηναϊκό. Ο ίδιος τότε δήλωσε:''Είμαι πάρα πολύ χαρούμενος που επιστρέφω στον Παναθηναϊκό. Για μένα είναι πάρα πολύ ιδιαίτερο, γιατί δεν νιώθω ότι επιστρέφω σε οποιαδήποτε ομάδα, αλλά στην οικογένειά μου. Εδώ είναι η οικογένειά μου. Θα κάνω τα πάντα να βοηθήσω να πάμε ψηλά σε Ελλάδα και Ευρώπη''. Με τον Παναθηναϊκό έκτοτε έχει κερδίσει ένα Πρωτάθλημα Ελλάδος κόντρα στον Ολυμπιακό με 3-2 το 2014, τρία Κύπελλα κόντρα σε Άρη(90-53) το 2014, Απόλλωνα Πάτρας(68-53) το 2015 και Φάρο Κερατσινίου (101-54), το 2016. Επίσης έχει φτάσει τέσσερις συνεχόμενες φορές (2014, 2015, 2016, 2017) μέχρι τα προημιτελικά της Ευρωλίγκα. Τον Σεπτέμβριο του 2015 βραβεύτηκε σε ειδική τελετή (Honouring our legacy) που διοργάνωσε ο Παναθηναϊκός, ως μέλος της καλύτερης πεντάδας στην ιστορία της ομάδας, μαζί με τους Διαμαντίδη, Μποντιρόγκα, Αλβέρτη και Βράνκοβιτς. Τον Ιούλιο του 2016 ο Φώτσης ανανέωσε με τον Παναθηναϊκό για δυο ακόμα χρόνια, ενώ μετά την απόσυρση του Διαμαντίδη, αποτέλεσε τον παλαιότερο παίκτη της ομάδας. Τον Φλεβάρη του 2017 κατέκτησε το Κύπελλο Ελλάδας κόντρα στον Άρη με 68-59. Τον Ιούνιο πανηγύρισε το δέκατο πρωτάθλημα της καριέρας του, αφού ο ΠΑΟ νίκησε τον Ολυμπιακό με 2-3 στην σειρά των τελικών. Μάλιστα ο Φώτσης, είναι πλέον ο μοναδικός παίκτης που έχει ζήσει τα δυο μοναδικά «διπλά» σε πέμπτους τελικούς στην ιστορία του ελληνικού μπάσκετ το 1999 και το 2017. Αποχώρησε από τον Παναθηναϊκό στις 25 Ιουλίου 2017, μετά από 12 χρόνια συνολικής παρουσίας (4 θητείες) στον σύλλογο. Ο Φώτσης ήταν ο τελευταίος της χρυσής περιόδου του Παναθηναικού, κατα την οποία ο ίδιος κατέκτησε 19 τρόπαια. Ο ιδιοκτήτης Δημήτρης Γιαννακόπουλος και ο αρχηγός της ομάδας Νικ Καλάθης ευχαρίστησαν τον Φώτση για την μεγάλη προσφορά του στον σύλλογο.

Ηλυσιακός

Στις 2 Αυγούστου 2017, ο Φώτσης με επιστολή του ανακοίνωσε την απόσυρσή του από το επαγγελματικό μπάσκετ και ανακοινώθηκε η επιστροφή του στην ομάδα όπου ξεκίνησε την καριέρα του, τον Ηλυσιακό. Στις 3 Αυγούστου ο ΠΣΑΚ με ανακοίνωσή του ευχαρίστησε τον Φώτση ''για την πολυετή και σημαντική προσφορά του στο μπάσκετ''. Με τον Ηλυσιακό αγωνίστηκε τη σεζόν 2017-18 στο πρωτάθλημα της Α΄ Ε.Σ.Κ.Α. ενώ τη σεζόν 2018-19 αγωνίζεται στο πρωτάθλημα της Γ΄ Εθνικής. Στις 9 Ιουνίου 2018 ο δήμος Ζωγράφου τίμησε τον Αντώνη Φώτση δίνοντας το όνομά του αθλητή στο Κλειστό Γυμναστήριο Ιλισίων. Στην τελετή συμμετείχαν οι Εθνικές ομάδες του 2005, 2006 και 2009.

Εθνική Ομάδα

Ο  Αντώνης Φώτσης αφού πρώτα υπηρέτησε την Εθνική Νέων, με την οποία κατέκτησε το Χάλκινο μετάλλιο στο FIBA Europe Under-18 το 1998, μπήκε στην Εθνική Ελλάδας το 2001. Κέρδισε το χρυσό μετάλλιο στο Ευρωμπάσκετ 2005, το αργυρό μετάλλιο στο Παγκόσμιο Πρωτάθλημα το 2006, κάνοντας σπουδαία εμφάνιση στην ιστορική νίκη κόντρα στις ΗΠΑ με 101-95 έχοντας 9 πόντους και 3 ριμπάουντ, ενώ στον τελικό με την Ισπανία (47-70) είχε 7 πόντους και 3 ριμπάουντ. Επίσης κέρδισε  το χάλκινο μετάλλιο στο Ευρωμπάσκετ 2009, όντας ο αρχηγός της Εθνικής. Υπήρξε αρχηγός της Εθνικής ομάδας για πέντε χρόνια από το 2009 μέχρι το 2013. Είναι ο πρώτος εν ενεργεία σκόρερ και έβδομος στα χρονικά της ομάδας με 1.734 πόντους έχοντας μέσο όρο 9.42 πόντους ανά παιχνίδι. Συνολικά έχει πάρει μέρος σε πέντε Ευρωμπάσκετ τα έτη 2003, 2005, 2009, 2011, 2013, δύο παγκόσμια πρωταθλήματα το 2006 και 2010 και δυο Ολυμπιάδες αυτές της  Αθήνας 2004 και του Πεκίνου 2008. Με το εθνόσημο έχει συνολικά 184 αγώνες στους άνδρες, 51 στην εφήβων με 631 πόντους (μ.ο: 12.37), 18 στην νέων ανδρών και 40 στους παίδες σε 16 χρόνια.

Προφίλ παίκτη

Ο Αντώνης Φώτσης ξεκίνησε την καριέρα του σαν ένα από τα μεγαλύτερα ταλέντα της Ευρώπης, ενώ έπαιζε σε νεανικό επίπεδο. Είναι καλός στις τάπες, κορυφαίος στα επιθετικά και αμυντικά ριμπάουντ και εξαιρετικός σουτέρ 3 πόντων (κατατάχθηκε τρίτος από την FIBA) ειδικά για έναν πάουερ φόργουορντ. Παίζει ένα σωματικό είδος αμυντικού παιχνιδιού και είναι ειδικός στις επιθέσεις αιφνιδιασμού. Θεωρείται ότι είναι ο καλύτερος Έλληνας πάουερ φόργουορντ όλων των εποχών, και ένας από τους καλύτερους παίκτες στην πρόσφατη ελληνική ιστορία, μαζί με τους Δημήτρη Διαμαντίδη, Θεόδωρο Παπαλουκά και Βασίλη Σπανούλη. Αδελφικός φίλος του Αντώνη Ρήγα. Είναι επίσης γνωστός με το παρατσούκλι "Μπάτμαν" που του έχει μείνει από τους συμπαίκτες του στις μικρές εθνικές ομάδες, καθώς είχε μυωπία και έκλεινε τα μάτια του για να δει μακριά, μοιάζοντας με νυχτερίδα.